Jenny Klinge, som er stortingsrepresentant fra Møre og Romsdal og medlem i justiskomiteen på Stortinget, advarer mot forslaget fra Ola Borten Moe.
Klinge sier hun er åpen for å se på nye løsninger for å oppnå bedre resultat, men mener det er viktig å unngå å fjerne dagens system som fungerer positivt.
- Jeg er redd for å fjerne politiiets rolle i dette arbeidet. De har god kontakt og oversikt i miljøene, og kan også jobbe forebyggende så lenge de spiller en rolle. Norsk narkotikapoliti er enig med meg, og det spiller en stor rolle hva de mener i denne saken. Dessuten fungerer dagens ordning godt. Politiet arbeider allerede i dag etter en linje der påtaleunnlatelse og behandling er virkemidlene. Det fungerer godt. Vi straffer ikke de som blir tatt for å bruke hasj en gang, men det er viktig og riktig at dette er forhold som politiet arbeider med og kan overvåke miljøer som kan rekruttere nye og utvikle miljø der salg og omsetning foregår, sier Jenny Klinge som håper landsmøtet avviser forslaget om en ny narkotikapolitikk fra Ola Borten Moe.
Forslaget om å endre narkotikapolitikken avgjøres av landsmøtet i Senterpartiet søndag formiddag.